A Bizottság 95/96/EK rendelete

(1996. január 23.)

a gabonafélékkel kapcsolatos export-visszatérítés nyújtására és a gabonafélék piacán bekövetkező zavarok esetén hozandó intézkedésekre vonatkozóan az 1766/92/EGK tanácsi rendelet alkalmazásának egyes részletes szabályainak megállapításáról szóló 1501/95/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1863/95/EK rendelettel [1] módosított, a gabonafélék piacának közös szervezéséről szóló, 1992. június 30-i 1766/92/EGK tanácsi rendeletre [2] és különösen annak 16. cikkének (2) bekezdésére,

mivel a 2480/95/EK rendelettel [3] módosított 1501/95/EK bizottsági rendelet [4], az 1766/92/EGK rendelet 16. cikkének alkalmazására, a Közösség piacán fellépő zavar, illetve annak veszélye esetére intézkedéseket állapít meg, különösen az exportadók alkalmazásának feltételeire vonatkozóan;

mivel a nemzetközi megállapodások vagy más kiegészítő programok keretében elrendelt közösségi és nemzeti élelmiszersegélyezési intézkedéseknek, továbbá az egyéb ingyenes közösségi ellátási intézkedéseknek a nem kereskedelmi jellege miatt a gabonafélék piacán fellépő zavarok esetén az előbbi célokra történő exportot ki kell zárni a kereskedelmi célú exportra vonatkozó exportadók hatálya alól; mivel ezért megfelelő rendelkezést kell bevezetni az 1501/95/EK rendeletben;

mivel rendelkezni kell arról, hogy az ezt alátámasztó, megfelelő dokumentumok bemutatását követően ez a különös rendelkezés legyen alkalmazandó az olyan intézkedések végrehajtását szolgáló exportra, amelyeket az 1766/92/EGK rendelet 16. cikkének alkalmazására az exportadók rögzítése óta végeztek, a jelen gazdasági évben történő első rögzítés alkalmával az 10011000 és 11031110 KN kód alá tartozó termékekre vonatkozó exportadó rögzítéséről szóló, 1995. július 18-i 1749/95/EK bizottsági rendelet [5] alapján;

mivel az e rendeletben foglalt intézkedések összhangban vannak a Gabonapiaci Irányítóbizottság véleményével,

ELFOGADTA EZT A RENDELETET:

1. cikk

Az 1501/95/EK rendelet 15. cikke a következő második albekezdéssel egészül ki:

"Mindazonáltal nem terheli adó gabonafélék vagy gabonafélékből készült termékek olyan célú exportját, amelyet nemzetközi megállapodások vagy egyéb kiegészítő program keretében elrendelt közösségi és nemzeti élelmiszersegélyezési intézkedések végrehajtása vagy egyéb ingyenes közösségi ellátási intézkedések végrehajtása céljából végeznek."

2. cikk

Az 1. cikket az ilyen célra, 1995. július 19-ét követően végrehajtott export esetében, az érintett gazdasági szereplők kezdeményezésére, az arra vonatkozó igazolás bemutatását követően lehet alkalmazni, hogy a fenti személyek az exportot a szóban forgó élelmiszersegélyezési intézkedés keretében végzik. Az illetékes hatóságok kérelmére letétbe helyezett biztosítékokat fel kell szabadítani.

3. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1996. január 23-án.

a Bizottság részéről

Franz Fischler

a Bizottság tagja

[1] HL L 179., 1995.7.29., 1. o.

[2] HL L 181., 1992.7.1., 21. o.

[3] HL L 256., 1995.10.26., 9. o.

[4] HL L 147., 1995.6.30., 7. o.

[5] HL L 169., 1995.7.19., 21. o.

--------------------------------------------------